Ho-ruk (Teška industrija)

Ho-ruk je prvi LP-album bosanskohercegovačke progresivne rock grupe Teška industrija iz 1976. godine u izdanju diskografske kuće "Jugoton" iz Zagreba. 
"Ho-ruk" je muzički album koji predstavlja dobar primjer simfonijskog progresivnog hard rocka iz sredine 1970-ih s područja bivše Jugoslavije, izveden u maniru britanskih hard rock grupa Uriah Heep ili Manfred Mann's Earth Band.

 O albumu 
Tekstove pjesama napisao je Duško Trifunović, osim za pjesme "Bijeg" (Ranko Boban) i "Koncert tročinski" (Dušanka Haleta). Muziku je napisao Gabor Lenđel, koji je zajedno sa Vedadom Hadžiabdićem uradio aranžmane pjesama. Producent je bio Mladen Vuković.
"Od Olova do Trnova" kao i naslovna pjesma "Ho-ruk" sadrže tekstove i melodije nadahnute narodom, posebno evocirajući tradicionalne priče o seljacima, pastirima i drvosječama. 
"Bijeg" je balada sa puno orguljaških i Moog sintisajzer momenata. "Koncert tročinski" je dugotrajna višeslojna pjesma s tipično dugačkim heavy rock gitarističkim solom. U ovoj pjesmi mogu se čuti i zanimljivi muzički prelazi odsvirani na clavinetu, koji ponekad daju šarolik ugođaj funk muzike.
"Dijanin san" je još jedna balada na albumu, ispunjena zvukovima akustičnih gitara i sintisajzera. Završna pjesma pod nazivom "Život" svojevrsni je eksperimentalni instrumental s ponekim dječjim krikom i zvukovima aviona, vriskom, s monotonim ritmom, praćen snažnim bas linijama i obrađenom gitarom, završavajući sa muzičkom kutijom i zvonjavom zvonika. Sve ovo ukazuje na utjecaj britanske progresivne rock grupe Pink Floyd. Ovaj antologijski album predstavlja veoma značajno muzičko izdanje grupe Teška industrija sa Seidom Memićem Vajtom kao pjevačem svrstavši ih među najznačajnije prestavnike sarajevske pop rok škole iz druge polovine 1970-ih.

 Lista pjesama 
 Od Olova do Trnova 
 Bijeg 
 Ho-ruk 
 Koncert tročinski 
 Dijanin san 
 Život

 Članovi grupe 
 Seid Memić Vajta - vokal
 Gabor Lenđel - keyboard
 Vedad Hadžiabdić - gitara 
 Senad Begović - bubnjevi  
 Sanin Karić - bas-gitara

 Reference 

 Vanjski linkovi 
 http://www.discogs.com/Te%C5%A1ka-Industrija-Ho-Ruk/release/1070940
 http://www.progarchives.com/album.asp?id=11928

Kategorija:Albumi Teške industrije
Kategorija:Albumi iz 1976.
Kategorija:Debitantski albumi iz 1976.
Kategorija:Singlovi u izdanju Jugotona